**Informacija o aktivnostima u okviru projekta**

“Postizanje očuvanja biološke raznolikosti kroz uspostavljanje i efikasno upravljanje zaštićenim područjima i izgradnju kapaciteta za zaštitu prirode u Bosni i Hercegovini”

Program Ujedinjenih nacija za okoliš (United Nations Environment Programme - UNEP) u partnerstvu i saradnji sa Federalnim ministarstvom okoliša i turizma, Ministarstvom za prostorno uređenje, građevinarstvo i ekologiju Republike Srpske, te dugim relevantnim institucijama provodi projekat „Postizanje očuvanja biološke raznolikosti kroz uspostavljanje i efikasno upravljanje zaštićenim područjima i izgradnju kapaciteta za zaštitu prirode u Bosni i Hercegovini“.

Projekat je primarno usmjeren na proširenje mreže zaštićenih prirodnih područja u Bosni i Hercegovini. Površina zaštićenih područja u Bosni i Hercegovini iznosi 2,28%, a u Federaciji BiH 3,24%, što, uzimajući u obzir iznimno bogatstvo diverziteta, specifičnu biološku raznolikost, prirodne ljepote i prirodne fenomene, predstavlja relativno malu površinu u odnosu na onu koja je predviđena prostorno-planskom dokumentacijom i onu od 17% koja je predviđena Strateškim planom za biološku raznolikost za period 2011–2020.

U okviru projekta, predviđena je uspostava 10 zaštićenih područja u Bosni i Hercegovini, od toga 5 u Federaciji Bosne i Hercegovine i to: *pećinski sistem Vjetrenica* (Hercegovačko-neretvanski kanton), *planina Zvijezda* (Zeničko-dobojski kanton), *Livanjsko polje* (Kanton 10), *botaničko-floristički rezervat Mediteranetum – Klek, Neum sa dijelom morske akvatorije* (Hercegovačko-neretvanski kanton) i *Bjelašnica-Treskavica-Visočica-kanjon Rakitnice* (Kanton Sarajevo). Uspostavom planiranih zaštićenih područja ukupna površina zaštićenih područja u BiH bi se povećala najmanje dvostruko do kraja 2020. godine.

U prethodnom periodu, realiziran je niz aktivnosti, a posebni napori bili su usmjereni na definiranje obuhvata zaštićenih područja sa prijedlogom zoniranja prostora i kategorija zaštite uz brojne konsultativne sastanke sa lokalnim zajednicama u svrhu pripreme stručnih obrazloženja koji predstavljaju osnov za proglašenje zaštićenih područja.

Trenutno stanje po pitanju uspostave zaštićenih područja u Federaciji Bosne i Hercegovine

* Stručno obrazloženje za pećinski sistem Vjetrenica je završeno. U konsultacijama sa interesnim stranama usaglašena je obuhvat zaštićenog područja sa prijedlogom zoniranja prostora i kategorija zaštite pećinskog sistema Vjetrenica - kategorija V (Zaštićeni pejzaž). Općina Ravno je usvojila Stručno obrazloženje i isto uputila kantonalnom resornom ministarstvu za pokretanje procedure proglašenja zaštićenog područja.
* Stručno obrazloženje za planinu Zvijezda je završeno. U konsultacijama sa interesnim stranama usaglašen je obuhvat zaštićenog područja sa prijedlogom zoniranja prostora i kategorija zaštite za planinu Zvijezda - kategorija VI (Zaštićeno područje sa održivim korištenjem prirodnih resursa). Općina Vareš je usvojila Stručno obrazloženje i isto uputila kantonalnom resornom ministarstvu za pokretanje procedure proglašenja zaštićenog područja. Nacrt zakona o proglašenju zaštićenog područja planine Zvijezda je pripremljen, ali još uvijek nije uvršten u dnevni red za sjednicu Skupštine Zeničko-dobojskog kantona.
* Nacrt Stručnog obrazloženja za Livanjsko polje je pripremljen. Preliminarna kategorija zaštite koja je utvrđena za ovo područje na radionicama sa lokalnom zajednicom jeste kategorija V (Zaštićeni pejzaž). U narednom periodu održat će se konsultativni sastanci sa različitim inetresnim grupama u cilju finaliziranja Stručnog obrazloženja i definiranja obuhvata zaštićenog područja sa konačnim prijedlogom zoniranja prostora i konačne kategorije njegove zaštite, nakon čega će biti dostavljeno kantonalnom resornom ministarstvu za pokretanje procedure proglašenja zaštićenog područja.
* Nacrt Stručnog obrazloženja za botaničko-floristički rezervat Mediteranetum – Klek, Neum sa dijelom morske akvatorije je pripremljen. Preliminarna kategorija zaštite koja je utvrđena za ovo područje na radionicama sa lokalnom zajednicom jeste kategorija V (Zaštićeni pejzaž). U narednom periodu održat će se konsultativni sastanci sa različitim inetresnim grupama u cilju finaliziranja Stručnog obrazloženja i definiranja obuhvata zaštićenog područja sa konačnim prijedlogom zoniranja prostora i konačne kategorije njegove zaštite, nakon čega će biti dostavljeno kantonalnom resornom ministarstvu za pokretanje procedure proglašenja zaštićenog područja.
* Sa općinama Trnovo, Hadžići i Konjic je usaglašen obuhvat budućeg zaštićenog područja Bjelašnica-Treskavica-Visočica-kanjon Rakitnice. U toku je izrada Nacrta stručnog obrazloženja, nakon čega slijede konsultativni sastanci sa različitim inetresnim grupama u cilju finaliziranja Stručnog obrazloženja i definiranja prijedloga zoniranja prostora i konačne kategorije njegove zaštite.

Pored aktivnosti usmjerenih na uspostavu novih zaštićenih područja, u okviru projekta, u oktobru 2019. godine u Nacionalnom Parku Sutjeska, održan je 3. Dan upravljača zaštićenih područja u Bosni i Hercegovini. Dan upravljača zaštićenih područja u BiH je inicijativa nadležnih institucija za zaštitu prirode u BiH i upravljača, koja se organizira u cilju unapređenja komunikacije i saradnje upravljača zaštićenim područjima u Bosni i Hercegovini.

Prvi dan skupa diskutiralo se na temu organizacije čuvarske službe u zaštićenim područjima i planovima upravljanja zaštićenim područjima u Federaciji BiH i Republici Srpskoj. Nakon prezentacije stanja u zaštićenim područjima u Bosni i Hercegovini, predstavnici relevantnih institucija iz Republike Hrvatske su podijelili svoja iskustva i preporuke za organizaciju čuvarske službe i upravljanje zaštićenim područjima.

Drugi dan skupa bio je posvećen održivom turizmu u zaštićenim područjima. Tom prilikom predstavljene su aktivnosti i iskustva različitih organizacija u BiH, kao i iz zemalja regiona (Hrvatske i Srbije). Na skupu je prisustvovalo oko 80 učesnika – predstavnika javnih ustanova /upravljača zaštićenim područjima u BiH, resornih ministarstava, relevantnih institucija i organizacija, međunarodnih organizacija, nevladinih organizacija, te predavača iz regiona (Hrvatske i Srbije).

Također, u novembru 2019. godine u Sarajevu, u organizaciji Programa Ujedinjenih nacija za okoliš (UNEP) u saradnji sa Razvojnim programom Ujedinjenih nacija (UNDP) i Međunarodnom unijom za očuvanje prirode (IUCN) održana je intenzivni četverodnevni trening za 32 stručnjaka iz Federacije BiH i Republike Srpske koji se bave izučavanjem pojedinih taksonomskih kategorija u svrhu obuke za primjenu IUCN metoda, kriterija i kategorija za procjenu ugroženosti divljih vrsta i u cilju pripreme za revidiranje Crvenih lista u oba entiteta. Obuku su vodila dva certificirana trenera za Crvene liste iz Londonskog zoološkog društva i IUCN-ovog ureda za Istočnu Europu i Srednju Aziju.